AOT มีลุ้นกำไรปีนี้ทุบสถิติ “ออลไทม์ไฮ” รับยอดนักท่องเที่ยวโตทะลัก
AOT มีลุ้นกำไรปีนี้ทุบสถิติ “ออลไทม์ไฮ” รับยอดนักท่องเที่ยวโตทะลัก
5 ก.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ บริษัท ท่าอากาศยานไทย จำกัด (มหาชน) หรือ AOT หลังราคาหุ้นปรับตัวขึ้น 3 วันติด นับตั้งแต่ราคาหุ้นอยู่ที่ระดับ 63 บาท เมื่อวันที่ 29 มิ.ย.2561 กระทั่งวานนี้ (4 ก.ค.) ปิดตลาดที่ระดับ 67 บาท บวก 0.75 บาท หรือ 1.13% ด้วยมูลค่าซื้อขาย 2.41 พันล้านบาท โดยยังมีอัพไซด์จากราคาเป้าหมายที่ 83 บาท อยู่ที่ 23.88%
ทั้งนี้จากข้อมูลค่าสถิติสำคัญของ AOT ล่าสุด ณ วันที่ 3 ก.ค.2561 มีค่า P/E อยู่ที่ 41.74 เท่า ต่ำกว่าค่า P/E ของกลุ่มขนส่งและโลจิสติกส์ ซึ่งอยู่ที่ 41.81 เท่า
นอกจากนี้ยังพบนักวิเคราะห์ บล.ไอร่า ระบุในบทวิเคราะห์ให้ราคาเป้าหมาย AOT ที่ 83 บาทต่อหุ้น โดยมองว่า AOT จะได้รับประโยชน์จากจำนวนนักท่องเที่ยวที่เพิ่มขึ้นต่อเนื่อง โดยเฉพาะนักท่องเที่ยวจีน แม้ว่ากำลังการให้บริการจะเต็มที่แล้ว หลังการขยายสนามบินสุวรรณภูมิที่ล่าช้า (คาดทยอยเสร็จปี 2563 – 2565) แต่ปริมาณผู้โดยสารยังสามารถเพิ่มได้ จากการปรับตัวของสายการบิน ที่หันมาใช้เครื่องบินขนาดใหญ่ขึ้น รวมถึงการใช้ประโยชน์จาก Slot ในช่วง Off-Peak และคาดในระยะสั้นยังมี Upside จากการประมูลสัมปทานพื้นที่ Duty Free ฉบับใหม่ คาดได้ข้อสรุปในปีนี้
สำหรับการเติบโตนักท่องเที่ยวจีน (สัดส่วนประมาณ 30% ของจำนวนนักท่องเที่ยวที่เดินทางเข้าไทย) ยังคงมีความแข็งแกร่งในระยะยาว จากการเติบโตของชนชั้นกลางในจีน หนุนให้ชาวจีนนิยมท่องเที่ยวต่างประเทศ ซึ่งยังเป็นโอกาสอีกมาก เมื่อพิจารณาจากชาวจีนที่มี Passport ปัจจุบันมีสัดส่วนต่ำ เพียง 8.9% ของประชากร ขณะที่ไทยเป็นปลายทางท่องเที่ยวอันดับ 1 ของชาวจีน
ส่วนประสิทธิภาพของทรัพย์สิน/เงินลงทุน มีแนวโน้มเพิ่มขึ้นในระยะยาว จากโครงการรถไฟความเร็วสูงเชื่อม 3 สนามบิน (สุวรรณภูมิ ดอนเมือง และอู่ตะเภา)  และแผนการเข้าบริหารสนามบินภูมิภาค ซึ่งใช้เงินลงทุนต่ำ แต่จะสามารถช่วยลดความแออัดของสนามบินหลัก
ส่วน นักวิเคราะห์ บล.เออีซี ระบุในบทวิเคราะห์ แนะนำ “ซื้อ” AOT ให้ราคาเป้าหมาย 78 บาทต่อหุ้น โดยได้รับอานิสงส์บวกจากตัวเลขสถิติการบินสดใส โดย เม.ย.-พ.ค. 2561 เที่ยวบิน โต 9.6% เมื่อเทียบจากปีก่อนและจำนวนผู้โดยสารโต 8.5% เมื่อเทียบจากปีก่อน ส่งผลให้ช่วงไตรมาส 3/60-61 (เม.ย.-มิ.ย. 61) คาดกำไรยังโตต่อ หนุนให้ทั้งปี 60/61 คาดกำไรโต 22.9% เมื่อเทียบจากปีก่อน และคาดให้ Div.Yield ปีนี้ที่ 1.8%
ด้าน นักวิเคราะห์ บล.เคทีบี (ประเทศไทย) แนะนำ “ซื้อ” AOT ราคาเป้าหมาย 77 บาท/หุ้น คาดกำไรสุทธิไตรมาส 3/61 (เม.ย.-มิ.ย.2561) ยังเติบโตแข็งแกร่งที่ 6.2 พันล้านบาท เพิ่มขึ้น 15% เมื่อเทียบจากปีก่อน แต่ลดลง 15% จากไตรมาสก่อน ตามทิศทางสถิติการบินที่จำนวนผู้โดยสารจะเติบโต 8.5% เมื่อเทียบจากปีก่อน แต่ลดลง 10.4% จากไตรมาสก่อน ส่วนจำนวนเที่ยวบินจะเติบโต 9.4% เมื่อเทียบจากปีก่อน แต่ลดลง 1.3% จากไตรมาสก่อน
สำหรับกำไรสุทธิรวมงวด 9 เดือนปี 61 (ต.ค.2560-มิ.ย.2561) จะคิดเป็นสัดส่วน 77% จากประมาณการกำไรสุทธิทั้งปี 2561 (ต.ค.2060-ก.ย.2561) ที่ 2.54 หมื่นล้านบาท ซึ่งยังคงทำสถิติสูงสุดใหม่ เติบโต 23% เมื่อเทียบจากปีก่อน โดยคาดการณ์จำนวนผู้โดยสารปีนี้เติบโต 9.5%
โดยกำไรสุทธิไตรมาส 4/61 (ก.ค.-ก.ย.2561) จะเติบโตโดดเด่น จากการท่องเที่ยวที่ขยายตัว และฐานกำไรที่ต่ำในปีก่อน ด้านการประมูลพื้นที่ดิวตี้ฟรีที่สนามบินสุวรรณภูมิยังคงคาดจะได้ผู้ชนะการประมูลภายในปีนี้ โดยปัจจุบันอยู่ระหว่างจัดทำ TOR คาดแล้วเสร็จในเดือน ก.ค.-ส.ค.
 